CELEX: 32022D0060
Language: el
Date: 2022-01-12 00:00:00
Title: Εκτελεστική απόφαση (ΕΕ) 2022/60 του Συμβουλίου της 12ης Ιανουαρίου 2022 σχετικά με τον μηχανισμό επιχειρησιακού συντονισμού για την εξωτερική διάσταση της μετανάστευσης

17.1.2022   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 10/79
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2022/60 ΤΟΥ ΣΥΜΒΟΥΛΙΟΥ
         της 12ης Ιανουαρίου 2022
         σχετικά με τον μηχανισμό επιχειρησιακού συντονισμού για την εξωτερική διάσταση της μετανάστευσης
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη την απόφαση 2014/415/ΕΕ του Συμβουλίου, της 24ης Ιουνίου 2014, σχετικά με τις ρυθμίσεις για την εφαρμογή από την Ένωση της ρήτρας αλληλεγγύης (1), και ιδίως το άρθρο 9 παράγραφος 3,
         Εκτιμώντας τα ακόλουθα:
         
                     (1)
                  
                  
                     Η παρούσα απόφαση έχει ως αντικείμενο τη θέσπιση μηχανισμού για τον επιχειρησιακό συντονισμό για την εξωτερική διάσταση της μετανάστευσης (MOCADEM), με την προσαρμογή του ολοκληρωμένου ενωσιακού μηχανισμού που εγκρίθηκε από το Συμβούλιο στις 25 Ιουνίου 2013, οι ρυθμίσεις του οποίου αναφέρονται στο άρθρο 1 παράγραφος 2 της απόφασης 2014/415/ΕΕ.
                  
               
                     (2)
                  
                  
                     Το Ευρωπαϊκό Συμβούλιο της 24ης-25ης Ιουνίου 2021 ζήτησε να ενταθούν οι εταιρικές σχέσεις και η συνεργασία με χώρες καταγωγής και διέλευσης, προκειμένου να προληφθεί η απώλεια ανθρώπινων ζωών και να μειωθεί η πίεση στα ευρωπαϊκά σύνορα, στο πλαίσιο μιας ρεαλιστικής, ευέλικτης και προσαρμοσμένης στην κάθε περίπτωση προσέγγισης, χρησιμοποιώντας με συντονισμένο τρόπο όλα τα διαθέσιμα μέσα και κίνητρα σε επίπεδο Ένωσης και κρατών μελών.
                  
               
                     (3)
                  
                  
                     Στη συνέχεια, το Ευρωπαϊκό Συμβούλιο της 21ης-22ας Οκτωβρίου 2021 ζήτησε να τεθούν σε λειτουργία τα σχέδια δράσης που καταρτίστηκαν για οκτώ χώρες καταγωγής και διέλευσης που αποτελούν προτεραιότητα, με συγκεκριμένα χρονοδιαγράμματα και επαρκή χρηματοδοτική στήριξη.
                  
               
                     (4)
                  
                  
                     Στις 16 Δεκεμβρίου 2021, το Ευρωπαϊκό Συμβούλιο κάλεσε το Συμβούλιο να διασφαλίσει την εκ του σύνεγγυς παρακολούθηση της ταχείας και αποτελεσματικής εφαρμογής της εξωτερικής πολιτικής της Ευρωπαϊκής Ένωσης για τη μετανάστευση, υπό την καθοδήγηση της Προεδρίας του.
                  
               
                     (5)
                  
                  
                     Προκειμένου να διασφαλιστεί ότι το Συμβούλιο είναι σε θέση να διασφαλίσει την εκτέλεση του καθήκοντός του, είναι αναγκαίο να ενσωματωθούν τα διάφορα μέσα και οι μηχανισμοί, να ενισχυθεί ο συντονισμός μεταξύ όλων των φορέων που συμμετέχουν στην υλοποίηση της εξωτερικής διάστασης της μετανάστευσης και να διασφαλιστεί ο επιχειρησιακός χαρακτήρας των δράσεων της Ένωσης, με την επιφύλαξη των αντίστοιχων αρμοδιοτήτων των ενωσιακών θεσμικών οργάνων.
                  
               
                     (6)
                  
                  
                     Για τον εν λόγω σκοπό, θα πρέπει να δημιουργηθεί μηχανισμός επιχειρησιακού συντονισμού για την εξωτερική διάσταση της μετανάστευσης (MOCADEM). Ο μηχανισμός θα πρέπει να βασίζεται στις ρυθμίσεις που προβλέπονται στην εκτελεστική απόφαση (ΕΕ) 2018/1993 του Συμβουλίου (2) ως προς τις ρυθμίσεις για την ολοκληρωμένη αντιμετώπιση πολιτικών κρίσεων της ΕΕ. Ωστόσο, διαφέρει ως προς τον σκοπό του, στον βαθμό που ο νέος μηχανισμός αποσκοπεί στην αντιμετώπιση των σχέσεων με τρίτες χώρες στον τομέα της μετανάστευσης,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Σύσταση μηχανισμού επιχειρησιακού συντονισμού
            
               1.   Με την παρούσα απόφαση συστήνεται μηχανισμός επιχειρησιακού συντονισμού για την εξωτερική διάσταση της μετανάστευσης (MOCADEM). Ο MOCADEM παρέχει στην Ένωση τη δυνατότητα να συντονίζει και να αντιμετωπίζει εγκαίρως ζητήματα που σχετίζονται με την εξωτερική διάσταση της μετανάστευσης.
            
            
               2.   Ο MOCADEM παρέχει στο Συμβούλιο την αναγκαία ευελιξία για να διασφαλίζει τη σύνθεση των πληροφοριών και των προσανατολισμών που προτείνουν τα διάφορα προπαρασκευαστικά όργανα και τα διάφορα μέρη που συμμετέχουν στον μηχανισμό. Προετοιμάζει και προτείνει επιχειρησιακές δράσεις σχετικά με τα μέσα και τους μηχανισμούς που πρέπει να κινητοποιηθούν για την υλοποίηση των στόχων της Ένωσης για κάθε ενδιαφερόμενη τρίτη χώρα.
            
            
               3.   Ο MOCADEM καθοδηγείται από την Προεδρία του Συμβουλίου, λαμβάνοντας πλήρως υπόψη τις αρμοδιότητες της Επιτροπής και του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας (ΥΕ).
            
            
               4.   Ο MOCADEM δεν αντικαθιστά ούτε επικαλύπτει υφιστάμενους μηχανισμούς ή ρυθμίσεις της Ένωσης.
            
         
         
            Άρθρο 2
            Ορισμός
            Για τους σκοπούς της παρούσας απόφασης, ως «επιχειρησιακή δράση» νοείται κάθε δράση της οποίας η υλοποίηση είναι πιθανόν να συμβάλει στην επίτευξη των στόχων της Ένωσης στις σχέσεις της με τρίτη χώρα στον τομέα της μετανάστευσης, μεταξύ άλλων:
            
                        —
                     
                     
                        πολιτική ή διπλωματική προσέγγιση,
                     
                  
                        —
                     
                     
                        δράση για τη στήριξη της οικείας τρίτης χώρας, μεταξύ άλλων στον τομέα της ανάπτυξης ικανοτήτων ή της αναπτυξιακής συνεργασίας,
                     
                  
                        —
                     
                     
                        κινητοποίηση κάθε διαθέσιμου μοχλού πίεσης, για παράδειγμα χρηματοδοτικής στήριξης, ή των εργαλείων της πολιτικής θεωρήσεων ή οποιασδήποτε άλλης πολιτικής, και
                     
                  
                        —
                     
                     
                        ανάπτυξη στοχευμένων στρατηγικών επικοινωνίας.
                     
                  
         
            Άρθρο 3
            Λειτουργία
            
               1.   Όταν η κατάσταση των σχέσεων μεταξύ της Ευρωπαϊκής Ένωσης και τρίτης χώρας όσον αφορά τη μετανάστευση έχει επιπτώσεις που απαιτούν συντονισμό και έγκαιρη αντίδραση από την Ένωση, η Προεδρία μπορεί να συγκαλεί, με την υποστήριξη και τις συμβουλές της Γενικής Γραμματείας του Συμβουλίου, συζήτηση στρογγυλής τραπέζης του MOCADEM.
            
            
               2.   Η συζήτηση στρογγυλής τραπέζης του MOCADEM αποσκοπεί στη σύνθεση των πληροφοριών και των προτάσεων πολιτικής που προέρχονται από τα διάφορα προπαρασκευαστικά όργανα του Συμβουλίου, καθώς και άλλα προσκεκλημένα μέρη, με βάση ιδίως τις επιχειρησιακές περιλήψεις που έχει εκπονήσει η ομάδα του Συμβουλίου «Εξωτερικές πτυχές του ασύλου και της μετανάστευσης» και τις σχετικές εργασίες άλλων ομάδων του Συμβουλίου (όπως της ομάδας «Θεωρήσεις», της ομάδας «Ένταξη, μετανάστευση και απομάκρυνση», της ομάδας «Συνεργασία για την ανάπτυξη και διεθνείς εταιρικές σχέσεις», ή γεωγραφικών ομάδων). Προετοιμάζει επιχειρησιακές δράσεις προκειμένου να υποβληθούν στην Επιτροπή των Μόνιμων Αντιπροσώπων (ΕΜΑ), σε κάθε τομέα που σχετίζεται με τις σχέσεις μεταξύ της Ευρωπαϊκής Ένωσης και της οικείας τρίτης χώρας στον τομέα της μετανάστευσης.
            
            
               3.   Η Προεδρία ορίζει τη σύνθεση των συζητήσεων στρογγυλής τραπέζης του MOCADEM. Οι υπηρεσίες της Επιτροπής και η Ευρωπαϊκή Υπηρεσία Εξωτερικής Δράσης (ΕΥΕΔ) καλούνται να συμμετάσχουν και να υποβάλουν σύντομη εισήγηση στους αντίστοιχους τομείς αρμοδιότητάς τους. Τα ενδιαφερόμενα κράτη μέλη καλούνται να συμμετάσχουν. Τα σχετικά όργανα ή οργανισμοί της Ένωσης, άλλα ενδιαφερόμενα μέρη και εμπειρογνώμονες σε ορισμένους τομείς καλούνται επίσης να συμμετάσχουν, κατά περίπτωση.
            
            
               4.   Το επίπεδο εκπροσώπησης κάθε προσκεκλημένου θεσμικού ή άλλου οργάνου ή οργανισμού ή άλλου μέρους είναι το προσήκον για τον επιχειρησιακό στόχο και τον στόχο λήψης αποφάσεων της συζήτησης στρογγυλής τραπέζης.
            
         
         
            Άρθρο 4
            Ρόλος της ΕΜΑ
            Προκειμένου να διασφαλιστεί η συνοχή των πολιτικών και των δράσεων της Ένωσης, η ΕΜΑ εξασφαλίζει τον στρατηγικό προσανατολισμό των εργασιών του MOCADEM, ο οποίος υποβάλλει τακτικά εκθέσεις στην ΕΜΑ, και εξασφαλίζει τον πολιτικό έλεγχο της εφαρμογής των ρυθμίσεων.
         
         
            Άρθρο 5
            Πηγές
            
               1.   Ο MOCADEM μπορεί να βασίζεται σε εκθέσεις που εκπονούνται με βάση την υποστηρικτική ικανότητα για την ολοκληρωμένη επίγνωση και ανάλυση καταστάσεων (ISAA) που θεσπίστηκε με την εκτελεστική απόφαση (ΕΕ) 2018/1993.
            
            
               2.   Η υποστηρικτική ικανότητα για την ISAA επιτρέπει:
               
                           α)
                        
                        
                           τη συλλογή και τη διάδοση πληροφοριών σχετικά με την κατάσταση, τις αναλύσεις που πραγματοποιούν η Ένωση και τα κράτη μέλη, τις αποφάσεις και τα μέτρα που έχουν λάβει ή πρέπει να λάβουν τα σχετικά ενδιαφερόμενα μέρη, καθώς και τις απαιτήσεις συντονισμού·
                        
                     
                           β)
                        
                        
                           την επεξεργασία των πληροφοριών που αναφέρονται στο στοιχείο α) και την παροχή επισκόπησης της κατάστασης, και
                        
                     
                           γ)
                        
                        
                           την παρουσίαση ολοκληρωμένης ανάλυσης, μεταξύ άλλων για την πιθανή εξέλιξη και τις συνέπειες της κατάστασης.
                        
                     
            
               3.   Η ISAA αναπτύσσεται από τις υπηρεσίες της Επιτροπής και της ΕΥΕΔ στο πλαίσιο των αντίστοιχων ρόλων και αρμοδιοτήτων τους και εντός των ορίων των υφιστάμενων μέσων και δυνατοτήτων τους. Η ISAA βασίζεται επίσης στις αναλύσεις που παρέχουν τα κράτη μέλη και τα όργανα και οργανισμοί της Ένωσης.
            
         
         
            Άρθρο 6
            Επανεξέταση
            Το αργότερο στις 13 Ιανουαρίου 2023 η ΕΜΑ θα επανεξετάσει την εφαρμογή του MOCADEM, βάσει έκθεσης που υποβάλλει η Προεδρία μετά από διαβούλευση με την Επιτροπή και τον ΥΕ. Η ΕΜΑ προτείνει στο Συμβούλιο ενδεχόμενες αναθεωρήσεις της παρούσας απόφασης, κατά περίπτωση.
         
         
            Άρθρο 7
            Έναρξη ισχύος
            Η παρούσα απόφαση αρχίζει να ισχύει την ημέρα της έκδοσής της.
         
         
            Βρυξέλλες, 12 Ιανουαρίου 2022.
            
               
                  Για το Συμβούλιο
               
               
                  Ο Πρόεδρος
               
               J.-Y. LE DRIAN
            
         
         
            (1)  ΕΕ L 192 της 1.7.2014, σ. 53.
         
            (2)  Εκτελεστική απόφαση (ΕΕ) 2018/1993 του Συμβουλίου, της 11ης Δεκεμβρίου 2018, ως προς τις ρυθμίσεις για την ολοκληρωμένη αντιμετώπιση πολιτικών κρίσεων της ΕΕ (ΕΕ L 320 της 17.12.2018, σ. 28).